Prins Harry se plofbare onthullings: ‘Dis al taal wat my familie verstaan’‘Spare’ het winkelrakke op 10 Januarie wêreldwyd getref. (Foto: Justin Tallis/AFP) Volgens prins Harry, die hertog van Sussex, praat hy nou met die bekendstelling van sy opspraakwekkende boek, Spare, die enigste “taal” wat die Britse koninklike familie verstaan, naamlik die taal van die media. Die hertog se lankverwagte memoire het Dinsdag winkelrakke wêreldwyd getref en met die boek se talle plofbare onthullings en twee gepaardgaande televisie-onderhoude, maak die 38-jarige prins dit duidelik dat hy klaarblyklik nie binnekort uit die kollig sal tree nie. Spare se titel sinspeel op Harry se posisie in die lyn van troonopvolging. Dit is ook ŉ verwysing na ŉ grap wat sy pa, koning Charles III, na bewering vir sy ma, prinses Diana, by Harry se geboorte vertel het: Dat sy werk nou gedoen is omdat hy ŉ “heir and a spare” vir die Britse troon verseker het. prince harry thanking his wife meghan at the end of his book “spare”. pic.twitter.com/3jPJW1xqrd — best of harry and meg (@bestofharryandm) January 10, 2023 Die boek bevat 416 bladsye se staaltjies, herinneringe en skokkende onthullings, insluitend sy verlede met dwelms, bewerings dat prins William hom fisiek aangerand het en sy opspraakwekkende Nazi-kostuum. Prinses Diana saam met prins Harry. (Foto: Twitter) Volgens Penguin Random House, die boek se uitgewer, is Spare vol “rou, onwrikbare eerlikheid” en ŉ publikasie vol insig, openbaringe, selfondersoek en “swaar verworwe wysheid oor die ewige krag van liefde oor hartseer”. “Daar kom ŉ punt wanneer stilte soos verraad is, so ek sien nie hoe stilte dinge ooit beter gaan maak nie,” het die hertog gesê in ŉ onderhoud met die Amerikaanse joernalis Anderson Cooper op NBC se 60 Minutes in aanloop tot die boek se bekendstelling. “Nou probeer ek ŉ taal praat wat my familie dalk sal verstaan. Daarom sit ek nou en deel my waarheid met woorde uit my eie mond eerder as wat ek deur ‘anonieme bronne’ stories in die media gaan lek.” Hier is ŉ paar onthullings uit prins Harry se boek: Só vind hy uit sy ma is dood Harry beskryf die oomblik wat sy pa hom moes vertel sy ma, prinses Diana, is in ŉ motorongeluk in Parys, Frankryk, dood en skryf dat koning Charles III, toe die prins van Wallis, gesukkel het om die regte woorde te vind. “Ma is ernstig beseer en is hospitaal toe geneem, my liewe seun,” het sy pa glo gesê. “Hy het my altyd ‘liewe seun’ genoem, maar hy het dit baie herhaal. Hy het saggies gepraat. Ek was onder die indruk dat hy geskok was.” Prinse Harry en William tydens hul ma, prinses Diana, se begrafnis in 1997. (Foto: Joel Saget/AFP) Harry skryf dat sy pa nie onder normale omstandighede emosie gewys het nie en nie sy seun omhels het nie, maar wel twee keer sy hand op sy knieë gesit het en hom probeer verseker het dat dinge reg sal kom. Harry is spyt oor die laaste gesprek met Diana Die hertog skryf dat hy enkele ure voor sy ma se dood met haar gepraat het, maar die gesprek afgejaag het omdat hy met neefs gespeel het. “Ek het saam met Willy en my neefs rondgehardloop en wou nie ophou speel nie,” skryf hy. “So ek was kortaf met haar. Ek wens ek het om verskoning gevra daarvoor.” Harry noem Camilla ŉ ‘skurk’ Prins Harry vertel in die boek dat hy en William hul pa gesmeek het om nie met Camilla, nou koningin-gemalin, te trou nie. “Ons het hom op die ou end sterkte toegewens. Geen kwade gevoelens nie. Ons het besef dat hy uiteindelik by die vrou gaan wees wat hy nog altyd liefgehad het.” In sy 60 Minutes-onderhoud het die hertog egter gesê dat Camilla aanvanklik vir hom die skurk in die verhaal was. “Sy was die skurk, sy was die derde party in my ouers se huwelik. Ons het nie gedink dis nodig dat hulle trou nie, hulle was mos nou saam.” Charles en Camilla op hul troudag in 2005. (Foto: Chris Ison/AFP) Volgens prins Harry was die troue ook nodig om Camilla se beeld in die media en onder Britse burgers te “rehabiliteer”. “Sy het gevaarlik begin raak danksy die bande wat sy besig was om met die Britse media te smee.” Prins Harry ry twee keer deur dieselfde tonnel waar sy ma dood is Hy skryf dat hy tydens ŉ besoek aan Parys vir die 2007 Wêreldbeker-rugbytoernooi sy bestuurder gevra het om twee keer deur die tonnel te ry waar Diana dood is en teen dieselfde spoed te ry wat haar bestuurder die aand gery het toe hy beheer oor die voertuig verloor het. Die tonnel waar prinses Diana 25 jaar gelede in ‘n motorongeluk gesterf het, naby die Pont de l’Alma in Parys. (Foto: Emmanual Dunand/AFP) “Ek het altyd aan die tonnel as een of ander verraderlike gang gedink, maar dit was net ŉ kort, eenvoudige tonnel sonder fieterjasies. Daar is geen rede waarom iemand ooit daarbinne moes sterf nie.” Harry het uitgelaat gevoel tydens koningin Elizabeth II se afsterwe Die hertog was toevallig in die Verenigde Koninkryk op 8 September 2022 toe vrese oor koningin Elizabeth II se gesondheid begin toeneem het. Harry skryf in sy boek oor die oproep wat hy van sy pa gekry het dat dit nie goed met die koningin gaan nie en dat hy dadelik na Balmoral – haar amptelike woning in Skotland – moes kom. Hy het egter op pad uitgevind dat hy te laat was. “Ek het na die BBC-webwerf gekyk. My ouma was dood. My pa was koning.” Prins William, die prins van Wallis en prins Harry tydens koningin Elizabeth II se begrafnisprosessie in 2022. (Foto: Chris J Ratcliffe/AFP) Volgens Harry het van die ander senior koninklike familielede, insluitend sy broer, met ŉ klein private vliegtuig na Balmoral gereis sonder om hom saam te nooi. “Ná my pa se oproep het ek vir William ŉ boodskap gestuur en gevra hoe hy by Balmoral gaan uitkom, maar ek het niks teruggehoor nie. Ek vind toe later uit dat ŉ paar van hulle sonder my ŉ private vliegtuig geneem het na ons ouma se woning toe. “Ek het steeds my ouma gegroet en ek was bly vir haar, want sy het haar lewe voltooi en haar man het vir haar gewag. Nou kon hulle langs mekaar begrawe word.” Geen kontak met familie; nietemin droom Harry van versoening Ondanks die mediastorm wat weens Spare se publisering aanhou broei, meen die hertog dat versoening met sy vervreemde familielede steeds sy grootste droom is. Hy het sy familie se bekende gesegde, “don’t complain, don’t explain”, tydens sy televisie-onderhoud ten sterkste veroordeel en die familie se opset met die televisiereeks Game of Thrones vergelyk. Prins Harry het ‘n eksklusiewe onderhoud met Anderson Cooper toegestaan. (Foto: Skermgreep/YouTube) “Daar is selfs ŉ paar drake,” het hy bygevoeg, sonder om spesifieke name te noem. Op Anderson se vraag of daar ŉ oplossing vir die konfliksituasie is, sê die hertog dat ŉ private, konstruktiewe gesprek nodig is. “In die kern van hierdie drama lê ŉ gesin. Ek sien uit na die dag wat daar vrede is en om weer ŉ verhouding met my pa en broer te hê en daardie gesinsdinamiek terug te kry.” Bykomende bronne: E! News, BBC, PEOPLE, CBS News.